„En bønn de fleste kan be“:
„Herre, du vet bedre enn jeg selv at jeg blir eldre og at en vakker dag er jeg blitt gammel. Fri meg fra den ulykksalige uvanen å tro at jeg for enhver pris må uttale meg ved enhver anledning og om ethvert emne.
Frigjør meg fra trangen til å ordne opp i andres saker. Gjør meg omtenksom, men ikke lunefull, hjelpsom, men ikke påtrengende. Jeg synes det er synd å la være å dele min uhyre visdom med andre, men du vet, Herre, at jeg gjerne vil beholde noen få venner.
Frigjør meg fra trangen til å komme med endeløse utredninger; gi min tanke vinger, slik at jeg kan komme til saken. Forsegl mine leber om alle mine plager og skavanker. De øker stadig, og det gjør også gleden ved å berette om dem for andre.
Jeg tør ikke be om så stor en nåde at jeg skulle kunne finne oppbyggelse i å høre på andres lidelseshistorier, men gi meg ihvertfall tålmodighet til å utholde dem. Heller ikke tør jeg be om en bedre hukommelse, men gjør meg mer ydmyk og mindre skråsikker når min hukommelse kommer i konflikt med andres.
Gi meg den uvurderlige innsikt at det kan tenkes at jeg av og til tar feil. La meg få være forholdsvis omgjengelig. Ikke så at jeg ønsker å være noen helgen – de helgener jeg kjenner, er temmelig vanskelige å omgås – MEN SURE GAMLE MENNESKER ER ET AV DJEVELENS MESTERSTYKKER.
Gi meg evnen til å se gode ting på uventede steder og talenter i uventede mennesker. Og gi meg, Herre, den nådegave å kunne fortelle dem det. Amen.“

